## Mazón realça “el gran múscul empresarial” de la Comunitat Valenciana per a “tirar del carro” de la reconstrucció econòmica i social

*** Ressalta el compromís “real, veraç i eficaç” del Consell per a facilitar que les empreses “siguen el trampolí de la recuperació” amb mesures com la simplificació administrativa per a afavorir l’activitat econòmica i l’atracció d’inversions
* Destaca l’esforç i exemple del sector productiu per “la seua capacitat de superació, talent i alçar l’ecosistema econòmic que mereix la Comunitat Valenciana”
* Advoca perquè la recuperació “quede fora del terreny militaritzat de la política” i remarca l’acció del Consell per a posar en marxa en “temps rècord” la major mobilització de recursos**

**València.**

El president de la Generalitat, Carlos Mazón, ha realçat “el gran múscul industrial i empresarial” de la Comunitat Valenciana per a “tirar del carro” de la reconstrucció econòmica i social.

Així s’ha pronunciat el cap del Consell durant l’assemblea de l’Associació Valenciana d’Empresaris (AVE) a on ha indicat que el Consell està centrat en la recuperació de les zones afectades per les riuades, al mateix temps que ha assenyalat el paper clau del teixit productiu en esta etapa.

En este sentit, ha advocat per aprofitar “la seua capacitat de superació, mamprenedoria i talent per a alçar l’ecosistema econòmic que mereix la Comunitat Valenciana”

Durant el seu discurs, Mazón ha subratllat el compromís “real, veraç i eficaç” del Consell per a facilitar que les empreses “siguen el trampolí de la recuperació” amb mesures com la simplificació administrativa per a afavorir l’activitat econòmica i l’atracció d’inversions.

Així s’ha referit al Pla de simplificació administrativa amb el qual es modifiquen 28 lleis, 46 decrets, sis ordes i 448 articles vigents per a “lluitar contra la burocràcia i facilitar el dia a dia de les empreses”, al mateix temps que ha al·ludit al posicionament de la Comunitat Valenciana com a territori obert a la inversió “atraient projectes que estaven paralitzats”.

**Centrats en la recuperació i la reconstrucció**

El màxim representant de l’executiu valencià ha assenyalat que “la recuperació ha de quedar fora del terreny militaritzat de la política”, i ha indicat que “eixe ha sigut el nostre objectiu” des del primer minut per a posar en marxa “en temps rècord” la major mobilització de recursos.

En este sentit, Mazón ha detallat que en 118 dies s’han reparat les 18 carreteres titularitat de la Generalitat afectades, 123 depuradores, abocaments zero en l’Albufera, s’han actuat en 200 camins rurals, s’ha escolaritzat 48.000 estudiants, s’ha posat en funcionament els 57 centres de salut danyats, s’ha reposat el servici de metro en un 90 % i el 100 % del tramvia o s’han abonat les primeres ajudes directes, entre altres actuacions.

El cap del Consell ha agraït “l’extraordinari esforç i solidaritat” del sector empresarial de la Comunitat Valenciana amb les zones damnificades, així com el seu compromís amb el territori en les reivindicacions com el corredor mediterrani o l’ampliació del port de València “claus per al nostre futur”.

Fecha: 26/02/2025